Ασίστ (ποδόσφαιρο)

Στο ποδόσφαιρο, η ασίστ είναι μία συμβολή από έναν παίκτη που βοηθά στην επίτευξη ενός γκολ. Οι στατιστικές για τις ασίστ των παικτών μπορούν να σημειώνονται επίσημα από τους διοργανωτές μίας διοργάνωσης ή ανεπίσημα, π.χ. από δημοσιογράφους ή διοργανωτές διοργανώσεων fantasy football. Η καταγραφή των ασίστ δεν αποτελεί μέρος των επίσημων Κανόνων του Παιχνιδιού και τα κριτήρια για την καταγραφή μίας ασίστ ενδέχεται να διαφέρουν. Η καταγραφή των ασίστ ουσιαστικά δεν υπήρχε καθόλου μέχρι τα τέλη του 20ου αιώνα, παρόλο που οι αναφορές των αγώνων ανέφεραν συνήθως έναν παίκτη που είχε «φτιάξει» ένα ή περισσότερα γκολ. Από τη δεκαετία του 1990, μερικά πρωταθλήματα έχουν κρατήσει επίσημα ρεκόρ ασίστ και έχουν βασίσει βραβεία πάνω σε αυτά.

Κριτήρια

Συνήθως, μία ασίστ πιστώνεται σε έναν παίκτη που πασάρει ή σεντράρει τη μπάλα στον σκόρερ. Μπορεί επίσης να απονεμηθεί σε έναν παίκτη του οποίου το σουτ αναπηδά (από έναν αμυνόμενο, τερματοφύλακα ή το δοκάρι) σε έναν συμπαίκτη που σκοράρει. Ορισμένα συστήματα μπορούν να πιστώσουν μία ασίστ σε παίκτη που κερδίζει ένα πέναλτι ή ένα άμεσο ελεύθερο λάκτισμα, τα οποία μετατρέπονται σε γκολ  ή σε έναν επιτιθέμενο παίκτη που συνεισφέρει σε ένα αυτογκόλ. Ένα γκολ μπορεί να μην έχει ασίστ ή να έχει μία ασίστ. Μερικά συστήματα επιτρέπουν δύο ασίστ.

Ηνωμένες Πολιτείες

Η αρχική Νορθ Αμέρικαν Σόκερ Λιγκ σημείωνε στατιστικές για τις ασίστ από την ίδρυσή της το 1968, όπως είχαν κάνει οι πρόγονοί της, η United Soccer Association και η National Professional Soccer League το προηγούμενο έτος. Ανάλογες στατιστικές είχαν ήδη διατηρηθεί στην καλαθοσφαίριση και στο χόκεϊ επί πάγου, όπου και τα δύο αθλήματα καθιερώθηκαν στη Βόρεια Αμερική. 
Παλαιότερα, το Μέιτζορ Λιγκ Σόκερ απένειμε το βραβείο Χρυσό Παπούτσι MLS βασισμένο σε 2 πόντους ανά γκολ και 1 πόντο ανά ασίστ. Ο κορυφαίος όλων των εποχών στις ασίστ στο MLS είναι ο μέσος Λάντον Ντόνοβαν, με 136 ασίστ μέχρι τον Οκτώβριο του 2014. 
Το NCAA φτιάχνει κανονισμούς για στατιστικές, συμπεριλαμβανομένων των ασίστ, για το κολεγιακό ποδόσφαιρο στις ΗΠΑ. Δύο παίκτες μπορεί να πιστωθούν με ασίστ, εάν ο δεύτερος δεν χρειαζόταν να νικήσει έναν αμυντικό πριν πασάρει στον σκόρερ. Δεν πιστώνεται ασίστ σε παίκτη που κερδίζει πέναλτι. Εάν σημειωθεί ένα γκολ ύστερα από απόκρουση ή αναπήδηση από το δοκάρι, ο πρώτος παίκτης που σούταρε πιστώνεται την ασίστ.

Βρετανία

Στη Βρετανία, οι επίσημες στατιστικές αγώνων, συμπεριλαμβανομένης της ασίστ, για την Πρέμιερ Λιγκ, την Πρέμιερ Λιγκ Σκωτίας και την Αγγλική Φούτμολ Λιγκ παρέχονται από την PA Sport, υπό την επωνυμία Actim. Από τη σεζόν 2006-07, οι ασίστ έχουν ληφθεί υπόψη στην απόδοση παικτών του Actim Index της Πρέμιερ Λιγκ. Οι στατιστικές των ασίστ που παρέχονται από τις διοργανώσεις fantasy football, μπορεί να διαφέρουν από τα δεδομένα της Actim. Μερικοί ανεπίσημα πιστώνουν μία ασίστ σε οποιονδήποτε συμπαίκτη άγγιξε τελευταίος την μπάλα πριν από τον σκόρερ, ανεξάρτητα από άλλες συνθήκες του αγώνα. Το βραβείο «Premier League Playmaker» εισήχθη τη σεζόν 2017-18 για τον παίκτη με τις περισσότερες ασίστ κατά τη διάρκεια μίας σεζόν.

Γαλλία

Η γαλλική Λιγκ 1, απονέμει το Trophée de Meilleur Passeur (βραβείο του καλύτερου πασέρ) στον παίκτη με τις περισσότερες «αποφασιστικά πάσες» σε μία σεζόν, με τον πρωταθλητή της σεζόν 2013-14 να είναι ο Χάμες Ροδρίγες με 12. Η Commission des Compétitions του γαλλικού πρωταθλήματος, περιλαμβάνει τα μπλοκαρισμένα σουτ ως υποσύνολο των «αποφασιστικών πασών».  Τη σεζόν 2012-13, ο Ματιέ Βαλμπουενά και ο Ντιμιτρί Παγιέ τερμάτισαν με 12 ασίστ, με το Βαλμπουενά να κερδίζει το τρόπαιο έχοντας λιγότερα μπλοκαρισμένα σουτ (3 έναντι 5) μεταξύ των συνολικών του.